CELEX: 32007R1398
Language: el
Date: 2007-11-28 00:00:00
Title: Κανονισμός (ΕΚ) αριθ. 1398/2007 της Επιτροπής, της 28ης Νοεμβρίου 2007 , για την τροποποίηση των παραρτημάτων ΙΙ, III Β και VI του κανονισμού (ΕΚ) αριθ. 517/94 του Συμβουλίου περί της θέσπισης κοινών κανόνων για τις εισαγωγές κλωστοϋφαντουργικών προϊόντων από ορισμένες τρίτες χώρες τα οποία δεν καλύπτονται από διμερείς συμφωνίες, πρωτόκολλα ή άλλους διακανονισμούς ή άλλους κοινοτικούς κανόνες εισαγωγής

29.11.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 311/5
            
         
      ΚΑΝΟΝΙΣΜΌΣ (ΕΚ) αριθ. 1398/2007 ΤΗΣ ΕΠΙΤΡΟΠΉΣ
   
   της 28ης Νοεμβρίου 2007
   για την τροποποίηση των παραρτημάτων ΙΙ, III Β και VI του κανονισμού (ΕΚ) αριθ. 517/94 του Συμβουλίου περί της θέσπισης κοινών κανόνων για τις εισαγωγές κλωστοϋφαντουργικών προϊόντων από ορισμένες τρίτες χώρες τα οποία δεν καλύπτονται από διμερείς συμφωνίες, πρωτόκολλα ή άλλους διακανονισμούς ή άλλους κοινοτικούς κανόνες εισαγωγής
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 517/94 του Συμβουλίου, της 7ης Μαρτίου 1994, περί της θέσπισης κοινών κανόνων για τις εισαγωγές κλωστοϋφαντουργικών προϊόντων από ορισμένες τρίτες χώρες τα οποία δεν καλύπτονται από διμερείς συμφωνίες, πρωτόκολλα ή άλλους διακανονισμούς ή άλλους κοινοτικούς κανόνες εισαγωγής (1), και ιδίως το άρθρο 28,
   Εκτιμώντας τα ακόλουθα:
   
               (1)
            
            
               Στις 15 Οκτωβρίου 2007 υπογράφηκε η συμφωνία σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας του Μαυροβουνίου, αφετέρου. Η ενδιάμεση συμφωνία για το εμπόριο και τα εμπορικά θέματα θα αρχίσει να ισχύει την 1η Ιανουαρίου 2008. Με την ενδιάμεση συμφωνία θα καθίσταται δυνατή η προσωρινή εφαρμογή των διατάξεων περί εμπορίου της συμφωνίας σταθεροποίησης και σύνδεσης ενόσω εκκρεμεί η κύρωση της συμφωνίας. Κατά συνέπεια, η Δημοκρατία του Μαυροβουνίου πρέπει να διαγραφεί από το πεδίο εφαρμογής του κανονισμού (ΕΚ) αριθ. 517/94 από την ημερομηνία έναρξης εφαρμογής της ενδιάμεσης συμφωνίας.
            
         
               (2)
            
            
               Μετά τη διαγραφή όλων των τμημάτων της πρώην Γιουγκοσλαβίας από το πεδίο εφαρμογής του κανονισμού (ΕΚ) αριθ. 517/94, το Κοσσυφοπέδιο, σύμφωνα με το ψήφισμα 1244 του Συμβουλίου Ασφαλείας των Ηνωμένων Εθνών της 10ης Ιουνίου 1999 (2), είναι το μόνο έδαφος στην περιοχή που υπόκειται σε ποσοστώσεις για τα προϊόντα υφαντουργίας. Κατά συνέπεια, και με δεδομένη την απουσία υφαντουργίας, κρίνεται σκόπιμο το Κοσσυφοπέδιο να εξαιρεθεί και από το πεδίο εφαρμογής του κανονισμού (ΕΚ) αριθ. 517/94, προκειμένου να αποφεύγονται τυχόν διακρίσεις σε βάρος του εδάφους αυτού.
            
         
               (3)
            
            
               Επομένως, ο κανονισμός (ΕΚ) αριθ. 517/94 πρέπει να τροποποιηθεί ανάλογα.
            
         
               (4)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής κλωστοϋφαντουργικών η οποία συστάθηκε με βάση το άρθρο 25 του κανονισμού (ΕΚ) αριθ. 517/94,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα παραρτήματα II, III B και VI του κανονισμού (ΕΚ) αριθ. 517/94 αντικαθίστανται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2008.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 28 Νοεμβρίου 2007.
      
         
            Για την Επιτροπή
         
         Peter MANDELSON
         
         
            Μέλος της Επιτροπής
         
      
   
   
      (1)  ΕΕ L 67 της 10.3.1994, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1791/2006 (ΕΕ L 363 της 20.12.2006, σ. 1).
   
      (2)  Κάθε αναφορά του παρόντος κανονισμού στο Κοσσυφοπέδιο πρέπει να νοείται ότι αναφέρεται στο Κοσσυφοπέδιο βάσει του UNSCR 1244.
   
      ΠΑΡΑΡΤΗΜΑ
      Τα παραρτήματα II, III B και VI του κανονισμού (ΕΚ) αριθ. 517/94 τροποποιούνται ως εξής:
      
                  1.
               
               
                  Το παράρτημα II αντικαθίσταται από το ακόλουθο κείμενο:
                  
                     «ΠΑΡΑΡΤΗΜΑ ΙΙ
                     Κατάλογος των χωρών που αναφέρονται στο άρθρο 2
                     Βόρεια Κορέα».
                  
               
            
                  2.
               
               
                  Το παράρτημα III Β αντικαθίσταται από το ακόλουθο κείμενο:
                  
                     «ΠΑΡΑΡΤΗΜΑ III B
                     Ετήσιες κοινοτικές ποσοστώσεις που αναφέρονται στο άρθρο 2 παράγραφος 1 τέταρτη περίπτωση».
                  
               
            
                  3.
               
               
                  Το παράρτημα VI αντικαθίσταται από το ακόλουθο κείμενο:
                  
                     «ΠΑΡΑΡΤΗΜΑ VI
                     Εμπόριο τελειοποίησης προς επανεισαγωγή
                     Ετήσια κοινοτικά όρια που αναφέρονται στο άρθρο 4».